次陳叔易太湖二十韵
作者：李處權
朝代：宋

paragraphs: 北客何來此，浮生直偶然。
風飈從禹穴，日脚近虞淵。
漁唱誰能問，鷗盟我不捐。
燃犀怪可睹，擊樹訊空傳。
釣石温徐坐，檣竿穏近聯。
波明疑練妥，山凈學眉連。
客上三千履，軍呼十萬鋋。
可思江柳下，秖欠舞衣前。
鼓柂知無及，乘查悵未緣。
遠中微隠樹，闊外莽横天。
縹緲湘靈瑟，夷猶范蠡船。
健帆風作馭，駭浪雪盈顛。
行鷺紛群起，孤鴻杳獨鶱。
斷崖方怒吸，淺瀬或勞牽。
夜泊星辰逼，晴占日月偏。
幽姿閟蛟室，神物護龍泉。
世亂甘淪隠，塗窮枉乞憐。
渚花迎日笑，岸草信人沿。
頗欲追雙槳，無因共兩舷。
時來如謝朓，三復有餘妍。